Tarybos reglamentas (EB) Nr. 2052/2003
2003 m. lapkričio 17 d.,
iš dalies pakeičiantis Reglamentą (EEB) Nr. 1907/90 dėl tam tikrų prekybos kiaušiniais standartų
EUROPOS SĄJUNGOS TARYBA,
atsižvelgdama į 1975 m. spalio 29 d. Tarybos reglamentą (EEB) Nr. 2771/75/EEB dėl bendro kiaušinių rinkos organizavimo [1], ypač į jo 2 straipsnio 2 dalį,
atsižvelgdama į Komisijos pasiūlymą,
kadangi:
(1) Nuo 2004 m. sausio 1 d. Bendrijos teisės aktai numato tik dvi kategorijas kiaušinių. Todėl nebebus galima parduoti B klasės kiaušinių kaip valgymui skirtų kiaušinių. Tai kelia tam tikrą susirūpinimą kai kuriose valstybėse narėse, kur įprasta plauti kiaušinius, ir vartotojai mieliau perka plautus kiaušinius. Todėl Komisijos buvo paprašyta leisti ir toliau plauti kiaušinius.
(2) Iki bus pateikta išsami mokslinė ataskaita apie sveikatai keliamą su kiaušinių plovimu susijusią riziką, kurią parengs Europos maisto saugos institucija, tikslinga numatyti tam tikrą nukrypimą, kuris leistų plauti kiaušinius savanoriškumo pagrindu. Šiuo atveju plauti kiaušiniai turėtų atitikti A klasės kiaušiniams nustatytus kriterijus, bet ant pakuotės turėtų būti užrašyta "plauti kiaušiniai". Šiam nukrypimui kompetentinga institucija turėtų patvirtinti griežtus standartus ir nustatyti griežtą kontrolę.
(3) Taip pat dėl galimų pavojų sveikatai, šio nukrypimo galiojimo laikas turėtų būti apribotas, ir plautų kiaušinių pardavimo geografinė sritis turėtų būti apribota tomis Bendrijos teritorijos dalimis, kuriose kontrolę vykdo už leidimų išdavimą atsakingos kompetentingos institucijos.
(4) Praeityje Tarybos reglamento (EEB) Nr. 1907/90 [2] nuostatos nebuvo taikomos vietinėse rinkose, išskyrus aukciono rinkas, augintojų parduodamiems kiaušiniams. Pasirodė, kad šio nukrypimo kontrolę sunku vykdyti visų pirma dėl jos apribojimo pačių ūkininkų produkcija. Kad būtų galima palengvinti kontrolę, gamintojai ant valgymui skirtų vietinėse rinkose parduodamų kiaušinių turėtų užrašyti savo skiriamąjį kodą.
(5) Nuo 2004 m. sausio 1 d. sujungus B ir C klases, B klasės kiaušiniai gali būti parduodami tik pramonei. Atitinkamai turėtų būti pritaikytos kai kurios nuostatos dėl šių kiaušinių žymėjimo ir jų pakuočių.
(6) Kad būtų galima išlaikyti mažmeninei prekybai Prancūzijos užjūrio departamentuose skirtus kiaušinius, atsižvelgiant į jų gabenimo trukmę ir klimato sąlygas, turi būti laikomasi specialių tiekimo reikalavimų; todėl turėtų būti duodamas leidimas tai Bendrijos teritorijos daliai skirtus kiaušinius siųsti atšaldytus.
(7) Todėl Reglamentas (EEB) Nr. 1907/90 turėtų būti iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1907/90 iš dalies pakeičiamas taip:
1) 2 straipsnio 3 dalis papildoma šia pastraipa:
"Tačiau augintojo vietinėje viešoje rinkoje parduodami kiaušiniai turi būti pažymėti kodu, apibrėžtu 7 straipsnio 1 dalies a punkte.";
2) 6 straipsnis papildomas šiomis dalimis:
"4. Pakavimo centrams, kuriems 2003 m. birželio 1 d. buvo leista plauti galutiniam vartotojui skirtus kiaušinius, laikinai iki 2006 m. gruodžio 31 d. gali būti leidžiama ir toliau plauti tokius kiaušinius, griežtai prižiūrint atitinkamos valstybės narės kompetentingai institucijai. Tokiais kiaušiniais gali būti prekiaujama visose Bendrijos teritorijos dalyse, kuriose leidimus išdavusios valstybių narių institucijos vykdo savo įgaliojimus.
Plauti kiaušiniai turi atitikti A klasės kiaušinių kriterijus, bet jie rūšiuojami kaip "plauti kiaušiniai";.
Valstybės narės Komisijai ir kitoms valstybėms narėms praneša įgaliotų pakavimo centrų pavadinimus ir adresus bei taikomas priežiūros priemones.
5. Mažmeninei prekybai Prancūzijos užjūrio departamentuose skirtus kiaušinius galima į tą Bendrijos teritorijos dalį siųsti atšaldytus. Tokiu atveju, atsižvelgiant į gabenimui skirtą laiką, ilgiausias pristatymo vartotojui laikas, numatytas Tarybos sprendime 94/371/EB, nustatomas Reglamento (EEB) Nr. 2771/75 17 straipsnyje nurodyta tvarka.";
3) 7 straipsnio 1 punkto a papunktis pakeičiamas taip:
"a) A klasės kiaušiniai ir plauti kiaušiniai antspauduojami kodu, kuris nurodo augintojo skiriamąjį numerį ir leidžia nustatyti ūkininkavimo metodą.";
4) 8 straipsnio 2 ir 3 dalys pakeičiamos taip:
"2. A klasės kiaušiniai ir plauti kiaušiniai, kurie nebeatitinka tai rūšiai nustatytų savybių, priskiriami žemesnei B klasei. Jie pristatomi tiesiogiai pagal Direktyvą 89/437/EEB patvirtintoms maisto pramonės įmonėms arba ne maisto pramonei, ant jų pakuočių aiškiai pažymint šią jų paskirties vietą.";
5) vietoj 10 straipsnio 1 dalies e, f ir g punktų įrašoma:
"e) artimiausia data, iki kurios A klasės kiaušiniai ir plauti kiaušiniai yra tinkami vartojimui, su atitinkamomis jų laikymo rekomendacijomis;
f) B klasės kiaušinių pakavimo data;
g) ūkininkavimo metodas, taikomas ūkyje, kuriame buvo padėti A klasės kiaušiniai ir plauti kiaušiniai. Ši informacija pateikiama pagal taisykles, kurios turi būti nustatytos 20 straipsnyje nurodyta tvarka;
h) nekoduota forma nurodyta informacija apie kiaušinių, parduodamų Prancūzijos užjūrio departamentuose, šaldymą;
i) žodžiai "plauti kiaušiniai";, kai kiaušinius leidžiama plauti pagal 6 straipsnio 4 dalį.";
6) 13 straipsnis pakeičiamas šiuo tekstu:
"13 straipsnis
1. Kiaušiniai išstatyti pardavimui ir siūlomi parduoti mažmeninėje prekyboje pateikiami surūšiuoti pagal kokybę ir svorį bei pagal ūkininkavimo metodus. Skirtingos kokybės ir svorio rūšys bei skirtingi ūkininkavimo metodai nurodomi ant lentynų, kuriose išstatyti kiaušiniai, taip, kad tokius užrašus galėtų aiškiai ir suprantamai matyti vartotojas.
2. Išstatant pardavimui palaidus kiaušinius, nurodoma ši papildoma informacija:
a) pakavimo centro, kuris rūšiavo kiaušinius, skiriamasis numeris, o importuotų kiaušinių atveju - kilmės trečioji šalis;
b) artimiausia data, iki kurios kiaušiniai yra tinkami vartojimui, su atitinkamomis jų laikymo rekomendacijomis;
c) nekoduota forma nurodyta informacija apie kiaušinių, parduodamų Prancūzijos užjūrio departamentuose, šaldymą;
3. A klasės kiaušiniai, išskyrus A klasės kiaušinius, pažymėtus "ekstra"; pagal 12 straipsnį, galima pardavinėti mažose pakuotėse, kuriose gali būti skirtingos svorio rūšys. Šiuo atveju ant pakuočių nurodoma papildoma informacija apie bendrą grynąjį svorį ir užrašoma arba "įvairių dydžių kiaušiniai";, arba nurodomos įvairios svorio rūšys.";
7) 15 straipsnio b punkto ee papunktis pakeičiamas taip:
"ee) ant a klasės kiaušinių: pakavimo data ir artimiausia data, iki kurios kiaušiniai yra tinkami vartojimui, su atitinkamomis jų laikymo rekomendacijomis; ant B klasės kiaušinių: pakavimo data.".
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d., išskyrus 1 straipsnio 1 dalį, kuris taikomas nuo 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. lapkričio 17 d.